SK Úradný vestník Európskej únie C 115/88

Stanovisko Výboru regiónov na tému: „Príspevok miestnych a regionálnych orgánov v boji proti klimatickým zmenám“

(2006/C 115/20)

VÝBOR REGIÓNOV,

so zreteľom na požiadavku britského predsedníctva Európskej únie z 30. júna 2005 na vypracovanie správy „The Contribution of Local and Regional Authorities to Combating Climate Change“ (Príspevok miestnych a regionálnych orgánov v boji proti klimatickým zmenám) podľa článku 265 ods. 1 Zmluvy o založení Európskeho spoločenstva,

so zreteľom na rozhodnutie predsedu Výboru regiónov z 25. júla 2005 poveriť komisiu pre trvalo udržateľný rozvoj vypracovaním stanoviska na túto tému,

so zreteľom na závery Rady z 22. a 23. marca 2005 a Rady ministrov životného prostredia zo 7. marca 2005,

so zreteľom na svoje stanovisko z 21. septembra 2000 k zelenej knihe na tému „Obchodovanie s emisiami skleníkových plynov v rámci Európskej únie“ a oznámeniu Komisie Rade a Európskemu parlamentu na tému „Politika EÚ a opatrenia na zníženie emisií skleníkových plynov: Európsky program klimatických zmien (ECCP)“, KOM(2000) 87 v konečnom znení a KOM(2000) 88 v konečnom znení (CdR 189/2000 fin (1)),

so zreteľom na návrh stanoviska (CdR 65/2005 rev. 1) prijatý 28. júna 2005 komisiou pre trvalo udržateľný rozvoj na tému Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov: „Víťazne v zápase s globálnymi klimatickými zmenami“ (KOM(2005) 35 v konečnom znení),

so zreteľom na návrh stanoviska (CdR 215/2005 rev. 1) prijatý 6. októbra komisiou pre trvalo udržateľný rozvoj (spravodajca: Ken Bodfish, predseda rady mesta Brighton and Hove),

keďže:

(1) Klíma sa mení a vedci všeobecne uznávajú, že do roku 2100 môžeme očakávať globálny nárast teploty o 1,4 až 5,8 °C.

(2) Rada ministrov EÚ vyhlásila v roku 1996, že „je toho názoru, že priemerná globálna teplota by nemala prevýšiť svoju predindustriálnu úroveň o viac ako 2 °C“.

(3) Účinky klimatických zmien budeme pociťovať po celej zemeguli a predovšetkým miestne sa prejavia rôznymi dopadmi, napríklad zníženou produkciou plodín, záplavami, lesnými požiarmi, devastáciou a eróziou pôdy, obmedzeniami v používaní vody, poškodzovaním cestnej a železničnej infraštruktúry, stratou biologickej rôznorodosti, prerušovaním dodávok elektrickej energie, zníženými zásobami fosílnych palív, poškodeniami štruktúry a sadaním pôdy, miestnou akumuláciou tepla (2) a problémami s kvalitou ovzdušia.

(4) Extrémne poveternostné podmienky, napríklad záplavy už majú značné dopady na európske hospodárstvo a mohli by sa prejaviť katastroficky s postupom predpovedaných klimatických zmien.

(5) Uznáva sa, že prevenciou sa dosahujú výsledky pokiaľ ide o klimatické zmeny, pričom je však takisto potrebné zmierňovanie už sa objavujúcich účinkov klimatických zmien a adaptácia na ne.

(6) Miestne a regionálne orgány zohrávajú hlavnú úlohu pri sledovaní a vyhodnocovaní klimatických zmien a informovaní obyvateľov obcí a regiónov o potenciálnych dopadoch, ako aj pri rozvoji stratégií na zmierňovanie dopadov klimatických zmien a adaptáciu na ne a pri podporovaní využívania energie trvalo udržateľným spôsobom,

Jednohlasne prijal na svojom 62. plenárnom zasadnutí 16. a 17. novembra 2005 (schôdza zo 17. novembra) nasledujúce stanovisko:

1. Názory Výboru regiónov

VÝBOR REGIÓNOV

Úvod

1.1 víta vedúcu úlohu, ktorú doteraz preukázala Európska komisia a Rada ministrov v súvislosti s klimatickými zmenami, a vyzýva ich, aby v tejto svojej oddanosti danej veci naďalej vytrvali aj v budúcej politike ohľadom klimatických zmien po roku 2012;

1.2 oceňuje záväzok Rady ministrov z marca 2005 v podobe schválenia ďalších cieľov znižovania emisií, a vyzýva EÚ, aby posilnila svoje zameranie na celosvetové reakcie na klimatické zmeny, aby sa zabezpečilo, že sa takéto záväzky budú prijímať aj inde;

1.3 zdôrazňuje, že miestne a regionálne orgány majú kľúčovú a nepostrádateľnú úlohu v ochrane klímy. Miestne a regionálne samosprávy sú miestom, kde sa stretáva zodpovednosť za podporovanie prosperity oblasti, poskytovanie základných služieb, vplývanie na spôsob života a práce obyvateľov, výkonná moc, praktické znalosti a demokratická legitímnosť. Miestna a regionálna samospráva môže prispieť k stabilnej klíme používaním energie z trvalo udržateľných zdrojov spôsobom, ku ktorému by sa iná jednotlivá organizácia nedopracovala;

1.4 sa domnieva, že by sa mala viac všeobecne uznávať združujúca úloha, ktorú môžu miestne a regionálne orgány zohrávať v boji s klimatickými zmenami, a na to by sa im mali poskytovať zodpovedajúce zdroje;

1.5 zdôrazňuje, že v EÚ aj mimo nej sú klimatickými zmenami často najviac postihnutí tí najchudobnejší a že ich schopnosť prispôsobiť sa účinkom klimatických zmien je často obmedzená. Riešenie klimatických zmien musí zahŕňať väčšie zameranie na riešenie cenovej nedostupnosti vykurovania a zlepšovanie energetickej účinnosti a umožniť obciam dosiahnuť väčšiu odolnosť voči očakávaným budúcim dopadom;

1.6 zastáva názor, že všetky politické opatrenia musia mať nasledovnú energetickú hierarchiu: a) znižovanie energetickej potreby b) efektívnejšie využívanie energie c) využívanie obnoviteľných zdrojov energie d) čisté a efektívne ďalšie využívanie fosílnych palív;

1.7 poukazuje na to, že boj proti klimatickým zmenám má často veľa regionálne a miestne využiteľných prínosov, vrátane zlepšenia konkurencieschopnosti regionálneho hospodárstva;

2. Klimatické zmeny ako príležitosť, nielen ako hrozba

2.1 zdôrazňuje, že so zmenšovaním bezpečnosti dodávok, keď fosílnych palív ubúda, a negatívnymi dopadmi spôsobenými zmenou dlhodobých poveternostných podmienok, klimatické zmeny predstavujú priame ohrozenie bezpečnosti Európy, a že Európa ako celok sa bude potýkať so stúpajúcimi nákladmi na poistenie a v mnohých prípadoch nebude vôbec možné majetok poistiť;

2.2 tvrdí, že klimatické zmeny predstavujú jedno z najväčších nebezpečenstiev pre náš spôsob života, ale aj veľkú príležitosť na vytváranie budúcnosti s udržateľnejším, prístupnejším a konkurencieschopnejším prostredím;

2.3 sa domnieva, že skúsenosti miestnych a regionálnych samospráv môžu značne prispieť k budúcej politike EÚ v oblasti klimatických zmien. Na tento účel uvádzame niekoľko príkladov približujúcich niektoré hlavné námety na činnosť v boji proti klimatickým zmenám a vyzdvihujúcich odporúčania do budúcnosti.

3. Príklady miestnej a regionálnej činnosti (3)

3.1 Podpora zdokonaľovania a výmeny praktických poznatkov

Partnerstvo na podporu rozvíjania odborných znalostí môže posilňovať a koordinovať uplatňovanie regionálnych stratégií boja proti klimatickým zmenám, ako aj rozširovanie a výmenu dobrých postupov. Skúsenosti partnerstiev miestnych a regionálnych orgánov preukázali významné výsledky a mali by byť informáciou pre európsku politiku a národné politiky:

Ocenenie „Climate Star Awards“, ktoré udeľuje združenie európskych miest a domorodých obyvateľov dažďových pralesov Climate Alliance, vyznamenáva príkladné aktivity týkajúce sa riešenia klimatických zmien a dokumentuje nadobudnuté skúseností a úspechy dosiahnuté po celej Európe. Okrem oceňovania znamenitých aktivít podporuje „Climate Star Awards“ výmenu skúseností medzi miestnymi a regionálnymi orgánmi. Národné programy pre trvalo udržateľné zdroje energie, napríklad „Beacon Council Scheme“ (Anglicko a Wales), sa takisto zameriavajú na výmenu poznatkov a dialóg o úlohách, ktoré vznikajú na miestnej úrovni.

3.2 Podpora obnoviteľných zdrojov energie

Kvôli ohrozeniu klimatickej stability budeme stále viac potrebovať miestnu výrobu energie. Miestne vyrábaná energia je často efektívnejšia a prenáša sa na kratšie vzdialenosti. Miestne a regionálne samosprávy majú v rukách kľúče k rozvoju väčších kapacít pre obnoviteľné zdroje energie. Vďaka svojím úlohám v plánovaní a obstarávaní, sú hlavným správcom miestnych energetických kapacít a spotreby energie. Rozvoj miestnych obnoviteľných zdrojov energie je takisto nevyhnutný pri vytváraní miestnych poznatkov a technologickej základne. Avšak záväzky na vysokej úrovni v rámci EÚ nezodpovedajú záväzkom, ktoré sa prijímajú na miestnej úrovni. To sa musí zmeniť, ak chceme zavádzať techniky a technológiu pre budúcnosť s nízkymi emisiami oxidu uhličitého.

Švédske mesto Malmö vybudovalo prostredníctvom programu Medzinárodnej rady pre miestne ekologické iniciatívy (ICLEI) v rámci kampane miest za ochranu podnebia „Cities for Climate Protection“ novú obytnú štvrť s jedným tisícom bytových jednotiek, ktoré sú na 100 % zásobované energiou z obnoviteľných zdrojov. Dodávky energie sú založené na miestnych zdrojoch slnečnej, veternej a vodnej energie spolu s energiou z tuhých odpadov a odpadových vôd štvrte. Bytové jednotky sú vybavené samostatnými meračmi spotreby elektrickej energie, aby sa zabezpečilo, že mesto bude môcť identifikovať spotrebiteľské návyky a zodpovedajúco plánovať kapacity výroby energie z obnoviteľných zdrojov.

3.3 Miestne meranie a znižovanie emisií skleníkových plynov

Miestne a regionálne orgány môžu zohrávať dôležitú úlohu v hodnotení a usmerňovaní emisií skleníkových plynov a využívania energie v obciach, vrátane domácej a obchodnej spotreby energie. Na dosiahnutie toho sa musí klásť väčší dôraz na rozvoj nástrojov na hodnotenie dopadov emisií oxidu uhličitého a zvyšovanie dostupnosti overiteľných údajov o spotrebe energie.

Celoeurópska kampaň „DISPLAY“ pomáha miestnym orgánom kalkulovať využívanie energie v obecných budovách pomocou špecializovaného programového vybavenia a pobáda ich k tomu, aby vo verejných budovách prístupným spôsobom zverejňovali údaje o spotrebe energie a pomáhali tak pri propagovaní povedomia o efektívnom využívaní energie.

3.4 Boj proti klimatickým zmenám – celý rad sociálnych, ekologických a hospodárskych výhod

Prijatie modelov nízkoenergetickej spotreby a výroby prinesie zvýšenú kvalitu života miestnych občanov znížením ich vystavovania rizikám vďaka zlepšeniu bezpečnosti na cestách podporou trvalo udržateľnej mobility a rozvojom príjemnejšieho bývania bez ohľadu na poveternostné podmienky. Všetky tieto zlepšenia budú zabezpečené prácou miestnej a regionálnej samosprávy na podpore miestnych činností, vytváraní miestne sústredenejších trhov a zlepšovaní riadenia zdrojov v obci.

Rada mesta Brighton and Hove (Anglicko) zriadila energetické partnerstvo „Energy Action Partnership“, ktoré sa zameriava na vytváranie príjemnejšieho obytného prostredia pre najviac ohrozené osoby, vrátane starších ľudí a obyvateľov menších obytných domov, ako aj osôb nedávno prepustených z nemocnice. Do roku 2005, len po dvoch rokoch partnerstva bolo zlepšené obytné prostredie 361 domácností a emisie CO2 sa znížili o 128 ton. Zjednodušené postupy poskytovania príspevkov a starostlivé usporadúvanie verejných súťaží v rámci partnerstva pomohlo mestu dosiahnuť značný úžitok za krátke obdobie.

V spolupráci s miestnymi orgánmi škótskej oblasti Midlothian vyvíja holandské mesto Heerlen sústavu na vykurovanie mestskej štvrti, ktorá využíva horúcu vodu z opustených uhoľných baní na vykurovanie miestnych budov. Táto technológia sa kombinuje s výdatným nárastom využívania slnečnej energie, aj v obecných budovách, aby sa zabezpečilo všeobecné rozšírenie inovácie a povedomia o obnoviteľných zdrojoch energie v meste i v susedných obciach v Nemecku.

3.5 Propagovanie miestnej činnosti v politikách

Jestvujúce budovy, sídliská, bývanie a spôsob život sa musia upraviť, aby sa zabezpečilo, že budeme schopní zvládať nepredvídateľné, premenlivé a potenciálne extrémne počasie. Na dosiahnutie tohto cieľa pomôže obciam jednoduchosť, robustnosť a krátke dodávateľské reťazce. Odolnosť voči klimatickým zmenám je možné zlepšiť, ak zabezpečíme, že základné potreby, ako sú potraviny, teplo, svetlo a ostatné občianske vybavenie, napríklad nákupné možnosti, budú zabezpečované čo najlokálnejšie.

Rada mesta Bristol (Anglicko) pracuje na pilotnom programe nazvanom „Food for Life“ (potraviny pre život) v 20 oblastných školách. Nakupujú sa nespracované, čerstvé sezónne potraviny pre školské jedálne. Mestská rada pritom spolupracuje s organizáciou zdravotnej starostlivosti „Primary Healthcare Trust“ a združením pre ekologické poľnohospodárstvo a potravinárstvo „Soil Association“.

3.6 Podpora vytvárania pracovných miest

Klimatické zmeny a trvalo udržateľné energetické stratégie predstavujú príležitosť na riešenie základných problémov ohrozujúcich našu spoločnosť a rozvíjať pevnú základňu odborností a zručností pre budúcnosť. Partnerstvo miestnych komunít, miestnych a regionálnych samospráv, vzdelávacích inštitúcií a zdravotníctva, a čo je dôležité, aj súkromných spoločností, vyústi do silného zmyslu pre všeobecnú prospešnosť a silného prístupu podľa hesla „Investuj do zachovania!“.

Rada okresu Newark and Sherwood (Anglicko) takmer odstránila problém cenovej nedostupnosti vykurovania pre obyvateľov verejných bytov. V roku 1984 bolo iba 6 % bytových jednotiek schopných poskytnúť dostupné teplo. Vďaka investíciám do energetickej účinnosti je to teraz 98,4 %. Vylepšovacie programy vytvorili každý rok lokálne 30 pracovných miest počas 18 rokov. Celkové výdavky na 7 500 nehnuteľností dosiahnu za obdobie rokov 1988 – 2008 približne 24 miliónov EUR (16 miliónov GBP). Okrem vytvorenia pracovných miest v Newarku zaznamenávajú lepšie výsledky v školách a menšie problémy s duševným zdravím. Okresná rada zistila, že sprievodné príspevky sa splatia za štyri roky.

3.7 Zlepšovanie zdravia a duševnej pohody miestneho obyvateľstva

Problém cenovej nedostupnosti vykurovania postihuje mnohé domácnosti v Európe a predstavuje závažný zdravotný problém. Podobne aj neprimerané horúčavy počas leta v posledných rokoch už spôsobili vyššiu než priemernú úmrtnosť z prehriatia. Miestne a regionálne orgány môžu pracovať so svojím bytovým fondom a prostredníctvom stavebných a projektových predpisov, efektívnejšieho kúrenia a ostatného vybavenia zabezpečiť, aby boli byty pohodlnejšie a menej náchylné na vonkajšie poveternostné podmienky pri súčasnom zabezpečení, že celkové emisie skleníkových plynov sa znížia lepším vetraním a zlepšenou energetickou účinnosťou.

Rada okresu Carrick (Anglicko) spolu so združeniami nájomníkov a inými členmi regeneračného partnerstva „Beacon Community Regeneration Partnership“ zaviedli zlepšenia energetickej účinnosti v beaconskom sídlisku vo Falmouthe, kedysi jednej z najzanedbanejších oblastí Cornwallu. Ak chceme hovoriť vo výsledkoch: v 900 bytových jednotkách bola zlepšená energetická účinnosť, v prvom roku sa v 300 nehnuteľnostiach nainštalovalo ústredné kúrenie a urobili sa izolačné opatrenia, na kúrení sa celkovo ušetrilo 274 000 EUR (186 000 GBP). Regeneračné partnerstvo je presvedčené, že rad ďalších zmien sa môže takisto pripísať zlepšeniu bývania: Zlepšil sa zdravotný stav obyvateľstva, vrátane zníženia počtu pacientov trpiacich na astmu o 50 %. Miestne školy hlásia stopercentné zlepšenie vo výsledkoch štandardných školských skúšok u chlapcov. Dramaticky sa znížila kriminalita, vrátane prípadov domáceho násilia a počtu detí v registri rizikových detí. Vandalizmus je na najnižšej úrovni všetkých čias. Zvýšila sa zamestnanosť. Viac ľudí sa chce nasťahovať do tohto sídliska a pozoruhodne sa pozdvihol spoločenský duch.

Obyvateľstvo holandského Lewenborgu sa sťažovalo na zdravotné ťažkosti, ktoré boli výsledkom vlhkosti v domoch, problémov s vykurovaním a prievanu. Mesto Groningen koordinuje projekt s Groningenskou provinciou, federálnou agentúrou, konzultantmi a veľkou bankou pri vypracovaní energetických auditov domov a poskytnutí výhodných hypoték majiteľom domov na zlepšenie klímy v domoch bez ďalších nákladov. Výsledkom bolo zlepšenie zdravotného stavu a nižšie náklady na energie.

3.8 Zmena zaužívaného správania

Miestne a regionálne orgány musia spolupracovať so súkromným sektorom a ostatnými oblasťami verejného sektoru pri vytváraní partnerstiev, ktoré povedú k želanej nižšej spotrebe energie. Uplatnilo sa to už v Anglicku a Walese, kde národná Asociácia miestnych samospráv vypracovala víziu „Anytown 2025“, podľa ktorej by bolo možné vytvoriť obec fungujúcu udržateľnejším spôsobom s využitím súčasných technológií. Táto trvalo udržateľná budúcnosť s využívaním elektrických vozidiel, väčšími plochami zelene, kogeneráciou tepla a elektrickej energie a riešením ulíc, ktoré odrádza od používania automobilov, je možná bez vývoja akýchkoľvek nových technológií. Tento druh vízie by sa mal stať prvkom rôznych politík, ako je budúca „Tematická stratégia pre mestské životné prostredie“ za účelom pomoci miestnym a regionálnym orgánom pri rozhodovaní o uberaní sa k udržateľnejšej budúcnosti s využívaním jestvujúcich technológií a poznatkov.

Primátor Londýna zaviedol vo februári 2002 ako prvý v Európe denný poplatok za vstup automobilom do určitých častí mesta s názvom „daily congestion charge“. Systém úspešne znížil nával dopravy o 30 % a emisie CO2 v spoplatnenej zóne sú teraz o 20 % nižšie oproti úrovni v roku 2002. S menším počtom automobilov na cestách sa zvýšila rýchlosť cestovania mestskou dopravou a stále viac Londýnčanov si na dopravu do práce vyberá bicykel. Dodatočné príjmy pomohli zlepšiť verejnú dopravu v Londýne. K ďalším iniciatívam primátora Londýna určeným na boj proti klimatickým zmenám patrí otvorenie novej agentúry „London Climate Change Agency“. V partnerstve so súkromnými firmami bude agentúra realizovať projekty s nízkymi alebo nulovými emisiami oxidu uhličitého po celom Londýne s použitím najčistejších technológií a poskytovať nové príležitosti hospodárskeho rozvoja. Primátor takisto plánuje zaviesť „zónu s nízkymi emisiami“, ktorou sa od roku 2008 na najviac znečisťujúce nákladné vozidlá, autokary, autobusy a taxíky uvalí zákaz vjazdu do ulíc veľkého Londýna.

V Taliansku viac ako 350 územných celkov (miestnych a regionálnych orgánov) prijalo a začalo uplatňovať tzv. „Miestne agendy 21“. Tieto samosprávy sa spojili v roku 1999 do združenia, aby mohli ďalej šíriť koncepciu a výsledky realizácie integrovaného miestneho plánovania. Na základe niekoľkých indikátorov vypracovalo každé mesto stratégiu na zníženie emisií CO2, ktorá predpokladá zníženie spotreby energie, senzibilizáciu rôznych skupín obyvateľstva resp. cieľových skupín (okrem iného aj prostredníctvom vzdelávacích zariadení), podporu kolektívnej zodpovednosti voči životnému prostrediu a realizáciu krátkodobých, strednodobých aj dlhodobo zameraných aktivít a informačných kampaní.

3.9 Energetické služby, nielen samotná energia

Spoločnosť musí byť povzbudzovaná k tomu, aby pochopila, že ľudia nechcú iba spotrebovávať energiu, ale že majú záujem o služby alebo prínosy, ktorý spotreba energie poskytuje, ako je teplo, svetlo a súkromná doprava. Niektoré z týchto prínosov spojených s energiou je možné dosiahnuť bez tradičnej spotreby energie projektovaním budov vykurovaných slnečným žiarením a sprístupnením potrebných služieb ľuďom bez používania automobilov.

Zásada „zmluvného energetického manažmentu“ by sa mala viac rozšíriť po EÚ, aby sa zabezpečilo, že všetky komunity budú môcť ťažiť z úspor energie, ktoré môžu dosiahnuť vďaka „spoločnostiam pre úsporu energie“. Zákazníci majú prospech zo zásobovania energiou od spoločností pre úsporu energie, lebo majú modernizovanú energetickú sústavu bez potreby investovania do nej alebo jej spravovania. Spoločnosti pre úsporu energie nie sú iba dodávateľmi energie, ale poskytujú aj energetické služby, ako sú opatrenia na zlepšenie energetickej účinnosti. Miestne orgány zohrávajú nepostrádateľnú úlohu ako dôveryhodní sprostredkovatelia energetických projektov prostredníctvom úprav ohľadom inštalovania energeticky účinných zariadení a poskytovania príspevkov na zlepšenie energetickej účinnosti v obecnej obytnej zástavbe. Miestne orgány majú ideálne postavenie pokiaľ ide o rozširovanie potenciálu úspor energie zriaďovaním spoločností pre úsporu energie alebo povzbudzovaním energetických spoločností, aby sa ony samotné stali spoločnosťami pre úsporu energie zavedením balíkov opatrení pre domácnosti a kompenzovaním nákladov na úspory energie. Je nevyhnutné zapojiť miestne alebo regionálne orgány, aby aj domácnosti aj podniky mohli ťažiť z úspor energie.

3.10 Efektívnejšie využívanie energie

EÚ sa musí zamerať na získanie väčšieho úžitku z jednotky spotrebovávanej energie, napríklad využívaním účinnejších zariadení, kogeneráciou tepla a elektrickej energie a izolovaním budov, aby zadržiavali teplo.

V roku 1990 rada mesta Leicester (Anglicko) stanovila cieľ znížiť spotrebu energie a emisie CO2 o 50 % do roku 2025. Ústrednou úlohou je sledovanie spotreby energie v meste pomocou inteligentných meracích zariadení, ktoré v spätnej väzbe každých 30 minút poskytujú mestskej rade údaje z celého mesta. Mestská rada taktiež zriadila energetické centrum, ktoré poskytuje komplexné energetické služby všetkým obyvateľom, vrátane predaja efektívnych zariadení a zariadení na výrobu energie z obnoviteľných zdrojov. Energetické centrum bolo priekopníkom v rozvoji technológií z nízkymi emisiami oxidu uhličitého a fungovalo ako sprostredkovateľ medzi zákazníkmi a dodávateľmi. Činnosť zahŕňala vyškoľovanie miestnych obchodníkov v oblasti inštalácie technológií s nízkymi emisiami oxidu uhličitého.

3.11 Získavanie energie z obnoviteľných zdrojov, kde je to len možné

Miestne a regionálne orgány zodpovedajú za 16 % celého hrubého domáceho produktu v Európe. Mnohé orgány teraz špecifikujú niektoré obnoviteľné zdroje energie pre určité časti svojej spotreby alebo celú svoju spotrebu a určujú ich ako kritérium výstavby nových obytných budov.

Londýnsky samosprávny mestský obvod Lewisham prijal politiku obstarávania ekologicky vyrábanej energie v roku 1999. Do novembra 2000 bolo 100 % energie obstarávaných z obnoviteľných zdrojov a Lewisham sa stal tretím najväčším nákupcom ekologicky vyrábanej energie v západnej Európe. Nedostatočná stabilita dodávok elektriny z ekologických zdrojov spôsobila, že keď sa v roku 2004 otvorilo druhé kolo verejného obstarávania, iba 80 % elektriny pochádzalo z obnoviteľných zdrojov. Cieľom Lewishamu bolo pomáhať pri vytváraní trhu s elektrinou z obnoviteľných zdrojov a mnohé miestne orgány a inštitúcie verejného sektoru teraz tento príklad nasledujú.

3.12 Zohľadňovanie klimatických zmien a preverovanie politiky z hľadiska klimatických dopadov

Európska, národná, regionálna a miestna politika by sa mala preverovať z hľadiska klimatických dopadov a zohľadňovať hrozby pre klimatickú bezpečnosť. Dosiahnuť by sa to mohlo využívaním hodnotení regulačných dopadov, ale aj tlakom na národné vlády, aby zvážili vypracovanie finančných stimulov pre udržateľnejšie spôsoby využívania energie.

Rada samosprávnej oblasti Middlesborough (Anglicko) vyvinula postup hodnotenia na identifikáciu dopadov klimatických zmien v celej škále svojich služieb. V spolupráci s jednou nevládnou organizáciou bol vyvinutý modul hodnotenia dopadov klimatických zmien a umožnil hodnotenie potenciálneho dopadu zmien dlhodobej poveternostnej situácie na všetky služby ktoré samosprávne orgány poskytujú. Hodnotených bolo 16 oblastí služieb a výsledkom je, že sa urobili zmeny v poskytovaní služieb, vrátane zvýšenia prostriedkov na údržby ciest v prípade povodní, inštalovania tienidiel okolo obecných budov na zamedzenie prehrievania a nadmerného oslňovania a zaradenie asfaltových povrchov ciest k činiteľom v ďalšom zaťažovaní teplom, ktoré možno očakávať v najbližších 20 rokoch.

3.13 Zapojenie obyvateľstva do problematicky klimatických zmien

Rozsah úloh ochrany klímy treba chápať tak, že prispôsobovanie sa klimatickým zmenám a ich zmierňovanie bude skutočne účinné iba vtedy, keď sa mu budú venovať všetky časti spoločnosti, od miestnych a regionálnych samospráv až po spotrebiteľov a podniky. Bude si to tiež vyžadovať celý balík opatrení na zabezpečenie toho, aby sme mohli čo najviac využiť zlepšenie kvality života, ktoré môže riešenie problematicky klimatických zmien naozaj priniesť. Mnohé riešenia týkajúce sa klimatických zmien, ktoré sme tu spomenuli, budú fungovať iba ako súčasť integrovaného balíka opatrení. Napríklad rozsiahle znižovanie používania súkromných automobilov bude pre väčšinu ľudí akceptovateľné iba vtedy, ak bude k dispozícii kvalitná miestna občianska vybavenosť a dobrá, trvalo udržateľná verejná doprava. Menšie používanie súkromných automobilov by viedlo k zredukovaniu dopravy a voľnejšiemu pohybu tovarov a služieb so zlepšením plynulosti premávky prostriedkov verejnej dopravy, ako ukazujú skúsenosti zo spoplatnenej zóny v centrálnom Londýne. Takýto obrat zatraktívňuje iné formy trvalo udržateľnej mobility, napríklad dopravu bicyklom. Na dosiahnutie takéhoto pozitívneho kruhu neustáleho zlepšovania sa musia zapojiť všetky časti obyvateľstva.

Londýnsky samosprávny mestský obvod Islington vyvinul model „energetických vyslancov“, ktorí sú školení v oblasti energetickej účinnosti a zapájania obyvateľstva. Vyslanci navštevujú miestnych obyvateľov, malé a stredné podniky a školy, aby upozornili na využívanie energie v mestskom obvode a metódy znižovania jej spotreby vykonávaním energetických kontrol budov.

4. Odporúčania Výboru regiónov

VÝBOR REGIÓNOV

4.1 vyzýva Komisiu, aby uznala, že s klimatickými zmenami sa treba vysporiadať súborom opatrení, spoluprácou všetkých sfér správy v partnerstve so súkromným sektorom, zdravotníctvom, obecnými a vzdelávacími skupinami a organizáciami zaoberajúcimi sa energetickou efektívnosťou;

4.2 vyzýva Komisiu, aby uznala jedinečnú úlohu miestnych a regionálnych samospráv a poskytla zodpovedajúce zdroje na predvádzacie a šíriace projekty a ozrejmila túto úlohu v politických dokumentoch, ako napríklad v budúcej Bielej knihe o energetickej účinnosti;

4.3 žiada, aby sa EÚ zaviazala k ďalšiemu zníženiu emisií o 60 – 80 % do roku 2050 dohodnutému ako minimum na zasadnutí Európskej komisie v marci 2005 a zabezpečila, že sa o rovnaké ciele bude zasadzovať na medzinárodných fórach, vrátane Rámcového dohovoru Organizácie Spojených národov o klimatických zmenách;

4.4 víta zameranie súčasného predsedníctva EÚ a G8 na klimatické zmeny a vyzýva budúce predsedníctva EÚ, aby pokračovali v tomto postoji;

4.5 povzbudzuje Komisiu a národné vlády, aby svoju politiku a politiku Svetovej obchodnej organizácie a medzinárodných finančných inštitúcií ako je Svetová banka preverovali z hľadiska klimatických dopadov;

4.6 vyzýva Komisiu, aby vynaložila úsilie na odstránenie výrobkov, ktoré najneúčinnejšie využívajú energiu zvýšením minimálnych dovolených úrovní energetickej účinnosti zariadení o 10 percent alebo 20 percent každých niekoľko rokov vo všetkých kategóriách v ktorých je významný rozdiel v spotrebe energie medzi najlepším a najhorším výrobkom;

4.7 žiada Komisiu, aby uznala, že významný nárast potreby nových obytných domov, ktorý bude potrebný na zvládnutie nárastu obyvateľstva, predovšetkým na mestských územiach, poskytuje veľkú príležitosť na stanovenie záväzných noriem energetickej účinnosti v budovách oveľa prísnejších, než žiada Smernica o energetickej hospodárnosti budov z roku 2002. Táto príležitosť by sa nemala prepásť. Stavebné normy by sa takisto mali zamerať viac na podporu využívania prirodzeného tienenia a vetrania na zmenšenie spoliehania sa na klimatizačné zariadenia;

4.8 podporuje integráciu problematicky klimatických zmien do plánovania a spravovania vodných zdrojov;

4.9 žiada Komisiu, aby užšie spolupracovala so súkromným sektorom na rozvoji nových foriem poistenia, ktoré zohľadňuje klimatické zmeny a reaguje na ne;

4.10 žiada Komisiu, aby zabezpečila, že miestne a regionálne orgány budú mať väčší a jednotnejší prístup k miestne relevantným údajom o spotrebe v reálnom čase so súčasnou platnosťou až na najnižšiu úroveň obcí, pričom sa zachová ochrana súkromia individuálnych spotrebiteľov. Bez týchto informácií miestne a regionálne orgány nemôžu úplne riadiť smerovanie k hospodárstvu s nízkymi emisiami oxidu uhličitého;

4.11 vyzýva Komisiu, aby zohľadňovala príspevok miestnych stratégií a činností v boji proti klimatickým zmenám k cieľom Lisabonskej stratégie, ktorými sú rozvoj pracovných miest, rast a konkurencieschopnosť, a vytvorila silnejšie prepojenie medzi programom lisabonskej politiky a politiky zaoberajúcej sa klimatickými zmenami.

4.12 vyzýva Komisiu a národné vlády, aby v spolupráci s miestnymi a regionálnymi orgánmi vytvorili spoločnú komunikačnú kampaň na identifikovanie a sprostredkovanie naliehavosti situácie ohľadom klimatických zmien a potreby bezprostredného konania;

4.13 vyzýva Komisiu, aby stavala na práci, ktorá sa už vykonala na miestnej a regionálnej úrovni ohľadom rozdielnych dopadov klimatických zmien na osoby rôzneho pohlavia a sociálneho postavenia, aby sa zabezpečilo, že ženy nebudú neúmerne postihnuté dopadmi klimatických zmien (4).

4.14 podporuje návrh používať hlavné financovanie regionálnej politiky na trvalo udržateľný rozvoj (a ochranu pred klimatickými zmenami);

4.15 vyzýva Komisiu na podporu pevného prepojenia nadchádzajúcej Tematickej stratégie pre mestské životné prostredie a Tematickej stratégie pre kvalitu ovzdušia, aby sa zabezpečilo, že bojom proti klimatickým zmenám sa budú zaoberať všetky politické oblasti;

4.16 vyzýva Radu ministrov, aby si stanovila vyššie a dlhodobejšie ciele v oblasti obnoviteľných zdrojov energie, aby sa miestnym orgánom s rozhodovacou právomocou umožnilo popohnať budovanie miestnych kapacít výroby energie z obnoviteľných zdrojov;

4.17 vyzýva Komisiu, aby sa zaviazala pracovať s miestnymi a regionálnymi orgánmi a ich európskymi sieťami na rozvoji solídnej vízie budúcnosti s nízkymi emisiami oxidu uhličitého pre rôzne typy obcí a regiónov umožňujúcej čo najlepšie využívanie jestvujúcej technológie a rozvoj potrebnej odbornej základne na realizáciu tohto cieľa. Komisia na to musí vytvoriť predpoklady silnejšou podporou výmeny skúseností z miestnej a regionálnej úrovne.

V Bruseli 17. novembra 2005 Predseda Výboru regiónov Peter STRAUB

(1) Ú. v. ES C 22, 24.1.2001, s. 30

(2) Počas teplých dní môže mať vzduch v zastavanom území asi o 4 °C vyššiu teplotu ako v okolitých oblastiach. Rozsiahle mestské a prímestské územia v kombinácii s nedostatkom vetra a trochu zamračeným počasím sú príčinou miestnej akumulácie tepla v mestách.

(3) Nasledujúce príklady sme zhromaždili prostredníctvom sietí poznatkov a miestnych samospráv po celej EÚ. Mnoho príkladov pochádza z Veľkej Británie, ako výsledok národných projektov v oblasti boja proti klimatickým zmenám príslušných miestnych samosprávnych združení vo Veľkej Británii. Spravodajca uznáva, že v EÚ je oveľa viac príkladov, a víta väčšie sústredenie sa na propagovanie výmeny skúseností medzinárodne podporovanej Európskou úniou.

(4) Podľa nedávneho výskumu, ktorý vykonala Climate Alliance, www.klimabuendnis.org